Source: https://myzvolen.sme.sk/c/5307650/najvyssi-sud-zastavil-spor-o-kupele-sliac-a-kovacova.html
Timestamp: 2019-03-21 15:31:32+00:00
Document Index: 983842

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Najvyšší súd zastavil spor o Kúpele Sliač a Kováčová - myzvolen.sme.sk
Najvyšší súd zastavil spor o Kúpele Sliač a Kováčová
Najvyšší súd zrušil rozhodnutie Krajského súdu v Bratislave, na základe ktorého chcel majiteľ spoločnosti Corvas Viliam Soboňa po desiatich rokoch prevziať kontrolu nad Kúpeľmi Sliač a Kováčová a konanie zastavil.
29. mar 2010 o 17:56 Daniel Vražda
Viliam Soboňa.(Zdroj: SME - JÁN KROŠLÁK)
SLIAČ. Najvyšší súd SR ukončil spor o Kúpele Sliač a Kováčová medzi spoločnosťou Corvas exministra zdravotníctva za HZDS Viliama Soboňu a Fondom národného majetku. Z uznesenia vyplýva, že Soboňa nemôže prevziať kontrolu nad kúpeľmi, ako to nedávno avizoval a majoritný 51-percentný balík akcií patrí fondu. Exminister vyhlásil, že využije všetky právne možnosti na nápravu, vrátane štrasburgského súdu.
Privatizér Kúpeľov Sliač a Kováčová Soboňa tvrdil, že súd vrátil jeho firme Corvas po viac ako desiatich rokoch kúpele. Do kúpeľov sa chcel vrátiť na základe právoplatného rozhodnutia Krajského súdu v Bratislave. Soboňa sa odvolával na rozsudok z mája uplynulého roku, podľa ktorého jednostranné odstúpenie od zmluvy Fondu národného majetku s Corvasom bolo neplatné. Krajský súd podľa exministra prikázal Stredisku cenných papierov, aby vrátil akcie Corvasu. Ak by sa tak stalo, Soboňa by opäť získal v kúpeľoch majoritu.
Najvyšší súd však najnovším uznesením z 10. marca zrušil rozsudok Krajského súdu v Bratislave vo veci samej a konanie zastavil. Dôvodom bolo to, že v priebehu konania Corvas zanikol bez právneho nástupcu. Potvrdila to včera Zuzana Vojtelová z Kancelárie predsedu Najvyššieho súdu.
„Proti rozhodnutiu odvolacieho súdu nie je prípustné odvolanie," konštatovala Vojtelová.
Viliam Soboňa tvrdí, že rozhodnutie Najvyššieho súdu nie je správne a avizoval, že využije mimoriadny opravný prostriedok dovolanie.
„Toto by sa v právnom štáte nemohlo stať. Obrátim na všetky možné inštitúcie, ktoré zabezpečia spravodlivosť," reagoval na uznesenie Najvyššieho súdu.
Poradca prezidenta a viceprezidenta Fondu národného majetku Daniel Lukáč považuje rozhodnutie Najvyššieho súdu SR za správne a právne jediné možné.
„Je to správne rozhodnutie. Očakávali sme ho. Mal by to byť koniec celého sporu. Pre fond to znamená odblokovanie obmedzení, ktoré mu bránili nakladať s 51-percentným balíkom akcií kúpeľov," povedal Lukáč.
Soboňa sprivatizoval kúpele v roku 1995 a získal 51-percentný balík akcií za takmer 152 miliónov korún. Fond národného majetku jednostranne odstúpil v roku 1999 od privatizačnej zmluvy so Soboňovou firmou Corvas a zdôvodnil to porušením podmienok. S asistenciou súkromnej bezpečnostnej služby sa znovu ujal vlastníckych práv.
V roku 2003 Krajský súd v Bratislave potvrdil legitimitu odstúpenia od privatizačnej zmluvy a vrátenia 51-percentného balíka akcií fondu. O dva roky neskôr Najvyšší súd SR vrátil Corvas do hry. Jeho rozhodnutie znamenalo znovu zapísanie Corvasu do obchodného registra. Soboňovej firme tým umožnil súdiť sa o kúpele ďalej.
O tri roky neskôr Ústavný súd rozhodol, že Najvyšší súd porušil ústavu a v júli minulého roku Corvas znovu vymazali z obchodného registra. Tento právny stav znamenal, že Fond národného majetku požiadal Najvyšší súd v spore o majoritný balík 51 percent akcií kúpeľov o zastavenie súdneho sporu pre zánik Corvasu.
Viac ako desaťročný súdny spor medzi Soboňovým Corvasom a fondom bránil kúpeľom získať strategického investora. Podľa odhadov bývalého vedenia potrebujú kúpele minimálne 30 miliónov eur na investície.